Édouard Stephan
Jean Marie Édouard Stephan je bio francuski astronom. U nekim izvorima ponekad se njegovo prezime navodi kao Stéphan, ali pogrešno. Rođen je St. Pezenne (danas dio grada Niorta). Pohađao je školu École normale supérieure i maturirao 1862. godine kao najbolji u svojoj klasi. Postao je direktor opservatorija u Marseilleu od 1864. do 1907. (do 1872. bio je potčinjen Urbain Le Verrieru). U ranom dijelu njegove karijere, imao je ograničene mogućnosti za posmatranja jer je bio preokupiran modernizacijom i popravljanjem opservatorije. Otkrio je 1866. godine asteroid 89 Julia. Od 1867. godine počeo je koristiti novi teleskop za posmatranje tranzita planete Merkur. Između 1870. i 1875, Stephan je sistematski studirao nebule, precizno bilježeći njihove položaje i otkrivajući još mnoge druge. Postavio je sebi cilj da omogući tačno mjerenje zvjezdanih kretanja tako što je napravio referentni sistem nepokretnih objekata. Stephan je 1873. godine postao prva osoba koja je pokušala izmjeriti prividni ugaoni promjer zvijezde koristeći interferometriju, pretvorivši 80-centimetarski teleskop na Marseilleskom opservatoriju u interferometar. Otkrio je galaksiju NGC 6027 1882. godine, koristeći 80-centimetarski reflektor.